**Doktorandusz Tudományos Ösztöndíj**

A Semmelweis Egyetem Doktori Iskola a „régi típusú” (2016. szeptembere előtt megkezdett) doktori képzésben résztvevő hallgatók széles körét kívánja támogatni a „Doktorandusz Tudományos Ösztöndíj” pályázattal. Az ösztöndíj futamideje fél év (az első ösztöndíjas időszak 2017. szeptember 1. – 2018. február 28.), melynek folytatására a Semmelweis Egyetem Doktori Iskola újabb pályázat kiírását tervezi.

***Az ösztöndíj odaítélésének általános szabályai***

1. A doktorandusz tudományos ösztöndíj az eredményes tudományos tevékenységet végző, a Semmelweis Egyetem Doktori Iskola állami ösztöndíjas doktoranduszai részére megállapítható egyszeri juttatás.

2. A doktorandusz tudományos ösztöndíj elnyerése és kifizetése beszámoltatási időszakonként legfeljebb egy alkalommal történhet, alkalmanként 240.000 Ft értékben.

3. A doktorandusz tudományos ösztöndíj pályázat alapján nyerhető el. A pályázati kiírást az Semmelweis Egyetem Doktori Iskola honlapján kell közzétenni.

4. A doktorandusz tudományos ösztöndíj odaítélésének feltételeit a pályázati kiírásban meg kell adni.

5. A pályázatokat az illetékes tudományterületi doktori tanácshoz kell benyújtani. Az ösztöndíj odaítélésről a Semmelweis Egyetem Doktori Iskola ad hoc bizottságának javaslata alapján az Egyetemi Doktori Tanács elnöke dönt.

6. A pályázatok elbírálása az alábbi kategóriák alapján történik:

a) Tudományos eredményesség, amelynek részei a következők:

* az MTMT adatbázisában szereplő, továbbá az ott még nem szereplő, de közlésre elfogadott vagy beküldött közlemények,
* hazai és nemzetközi konferencia előadás/poszter,
* elfogadott szabadalom,
* tudományos diákköri helyezések,
* részvétel tudományos pályázatban,
* tudományos és innovációs díjak.

b) Tudományos kutatási terv.

c) Egyéb tevékenység, részei a következők:

* a Semmelweis Egyetem Doktori Iskola által elfogadott nyelveken a fokozatszerzéshez előírthoz képest magasabb szintű vagy további, legalább B2 szintű komplex államilag elismert nyelvvizsga,
* egyéb, a doktori tanácsok által fontosnak ítélt tevékenység, eredmény.